I årevis har Kudder Merhi solgt hash. Men han er aldrig blevet tiltalt eller dømt for at sælge

Mens narkobagmænd i stigende grad bliver afsløret i Danmark, så ser det anderledes ud, når det gælder afsløringerne af dem, der sælgerne stofferne.

Det er københavnske Kudder Merhi et godt eksempel på. Han har solgt hash, siden han var 15 år. Men han er aldrig blevet tiltalt eller dømt for at sælge. Ifølge ham er det nemt at sælge hash i Danmark. Endda meget nemt.

"Det er pissenemt," fortæller han til TV 2 Nyhederne.

Verdens største hashmarked

Ifølge Kudder Merhi er Danmark i hele verden kendt for at være et af verdens største hashmarkeder.

Og han har ingen betænkeligheder ved, at han er blandt dem, der står bag finansieringen af de bander, som importerer hash.

"Nej ansvaret ligger hos regeringen, der forbyder hash. Der er nogle, der er nødt til at dække efterspørgslen, der er i Danmark," siger Kudder Merhi.

I ryger selv til firmafester

Pusheren har heller ikke dårlig samvittighed overfor de forældre, der er bekymret over deres børns forbrug af hash.

"Giv mig ikke skylden for jeres fucked up børn. I røg selv hash engang. I ryger selv til julefrokoster og firmafester. I skal lade jeres børn have deres ungdom," siger Kudder Merhi.

I stedet kommer han med en opfordring til forældrene.

"I skal guide dem. Være diplomatiske. Skabe en husfred. Og I skal ikke give mig skylden for, at det ikke kan lade sig gøre hjemme i jeres hjem. Det kunne det heller ikke i mit hjem," slutter han.